ועדת הכנסת, כנסת 16, פרוטוקול מספר 15, 2003-05-20 09:00

רוני בר-און: בוקר טוב, אני מתכבד לפתוח את ישיבה מס' 15 של הוועדה.

רוני בר-און: הנושא הראשון על סדר היום הוא ערעורים על החלטת יושב-ראש הכנסת שלא לאשר דחיפות הצעות לסדר היום.

רוני בר-און: חברים, מי סגן היושב ראש שנמצא פה בתפקיד?

רוני בר-און: תודה.

רוני בר-און: סגן היושב ראש לצורך התשובה הוא חבר הכנסת יולי אדלשטיין.

רוני בר-און: הערעור הראשון הוא של חבר הכנסת אריה אלדד בנושא: "תופעת הסרבנות בצה"ל".

רוני בר-און: אריה אלדד אינו נוכח ולכן הערעור מתבטל.

רוני בר-און: הערעור השני הוא של חבר הכנסת אורי אריאל בנושא: "מעצרו של ראש עיריית אום-אל-פאחם".

רוני בר-און: חבר הכנסת, נמק את הערעור שלך.

אורי אריאל: אני מבין שההצעה נדחתה בגלל עומס של בקשות על הנשיאות וזה דבר הגיוני.

גדעון סער: המליאה דנה בזה בשבוע שעבר.

אורי אריאל: אני חושב שהתנועה האיסלאמית היא עניין רחב שבוודאי קשור לחבר הכנסת ולדעתי יש פה השלכות יותר רחבות.

אורי אריאל: אני חושב שזה ראוי לדיון.

רוני בר-און: תודה.

רוני בר-און: תשובת הנשיאות בבקשה.

יולי יואל אדלשטיין: את הסיבה הראשונה כבר הזכיר חבר הכנסת אריאל.

יולי יואל אדלשטיין: אני מזכיר לחברים שיש לנו כבר חמש הצעות דחופות שכבר נקבעו והיו קבוצות גדולות של חברי כנסת שהציעו אותן.

יולי יואל אדלשטיין: סיבה נוספת היא שהנושא נמצא בחקירה ולכן הנשיאות נוהגת במשנה זהירות לגבי נושאים שנמצאים בחקירה.

יולי יואל אדלשטיין: תודה רבה, מישהו רוצה להתייחס?

יולי יואל אדלשטיין: אם כך, אנחנו מצביעים.

יולי יואל אדלשטיין: בעד קבלת הערעור – 2 נגד – רוב נמנעים – אין הערעור של חבר הכנסת א' אריאל נדחה.

רוני בר-און: אני קובע איפה שהערעור נדחה.

רוני בר-און: ערעור מס' 3 של חברת הכנסת זהבה גלאון בנושא: "התעללות חיילי מג"ב בתושבי חברון הפלשתינית".

רוני בר-און: יכול להיות שיש לך פה טעות.

אחמד טיבי: אני מוחה בתוקף על ההתערבות של היושב ראש בניסוח.

זהבה גלאון: אדוני היושב ראש, במוסף 'ידיעות אחרונות' ביום שישי האחרון ובמהדורת 'מבט' פורסמו ידיעות על התעללות של חיילי מג"ב בפלשתינים בחברון.

זהבה גלאון: זה לא המקרה היחיד ואנחנו יודעים על שורת מקרים.

זהבה גלאון: אני חושב שזה נושא ראוי לדיון לא רק בהיבט הפרטי של אותם חיילים אלא מדובר על התנהגות שיטתית של קבוצת חיילים.

זהבה גלאון: לדעתי עשה נכון מג"ב שהעביר את זה לחקירה במח"ש וצריך לדבר על היבטים עקרוניים יותר.

זהבה גלאון: חיילי מג"ב נמצאים בעין הסערה ואני חושבת שזה נושא שראוי להיות נדון במליאת הכנסת.

רוני בר-און: בדחיפות שאת טוענת לה.

זהבה גלאון: בהחלט כן.

רוני בר-און: תודה.

רוני בר-און: סגן יושב-ראש הכנסת, בבקשה.

יולי יואל אדלשטיין: אדוני היושב ראש, יש הרבה כלים פרלמנטריים לדון בסוגיות עקרוניות בבית הזה.

יולי יואל אדלשטיין: אני חושב שהצעה דחופה לסדר יום היא לא אחד הכלים האלה.

יולי יואל אדלשטיין: הנשיאות קבעה מכסה ובנוסף לכך הנושא נמצא בחקירה ובלשונו של יושב-ראש הכנסת אפשר להגדיר את זה אפילו כסוביודיצה.

יולי יואל אדלשטיין: מספר חברי כנסת ניסו להעלות אתמול נושא שלא שנוי במחלוקת בין ימין ושמאל, ומדובר בפיצוץ בלון הגז שארע בתל-אביב.

יולי יואל אדלשטיין: גם בנושא זה דנה הנשיאות בכובד ראש ודחתה את הדיון מאותם נימוקים.

יולי יואל אדלשטיין: כרגע מתנהלת חקירה, לא יודעים מה יהיו התוצאות, לא יודעים מה קרה ואיך קרה ולכן זה לא הזמן לדון בנושא הזה.

רוני בר-און: תודה רבה לסגן היושב ראש.

רוני בר-און: חברת הכנסת גלאון, את רוצה להוסיף?

רוני בר-און: אם כך אנחנו עוברים להצבעה.

רוני בר-און: בעד קבלת הערעור – 4 נגד – רוב נמנעים – אין הערעור של חברת הכנסת ז' גלאון נדחה.

רוני בר-און: אני קובע שהערעור של חברת הכנסת גלאון נדחה.

רוני בר-און: 2.

רוני בר-און: הקמת ועדת משנה לנושא "אבטחת חברי כנסת".

רוני בר-און: אנחנו עוברים לבקשתו של חבר הכנסת שאול יהלום, יושב-ראש ועדת העבודה והרווחה, לדון בעניין הקמת ועדת משנה לנושא "אבטחת חברי כנסת".

רוני בר-און: דיברנו על זה רבות והמסקנה היא שצריך להקים ועדת משנה לנושא זה.

אנה שניידר: אני רוצה להסב את תשומת ליבכם לסעיף 15 לתקנון שאומר כך: "ועדה קבועה רשאית לבחור מזמן לזמן בוועדות משנה ורשאית היא, בהחלטה שתתקבל ברוב של שני שלישים מחברי הוועדה, להעביר את סמכויותיה כולן או מקצתן לוועדת משנה כזאת, פרט לסמכויות שיוחדו לה בחוק".

אנה שניידר: צריך להגדיר לוועדת המשנה את הסמכויות שלה והן להמליץ במליאת הוועדה.

רוני בר-און: אם כך אני מציע שחבר הכנסת יהלום יגדיר את הצ'רטר כדי שנעמוד בדרישות התקנון.

רוני בר-און: אנחנו נודיע על השתתפות שדורשת רוב של שני שלישים כדי שנוכל לעמוד בזה.

רוני בר-און: נא לתאם רשימה שמית עם יושב-ראש הקואליציה של חברים בוועדת המשנה.

שאול יהלום: כמה חברים?

רוני בר-און: היו תשעה בקדנציה הקודמת ואני מציע שיהיו חמישה.

רוני בר-און: נביא את ההצעה בשבוע הבא.

רוני בר-און: 3.

רוני בר-און: הרכב ועדת המשנה לעניין נציב הדורות הבאים.

רוני בר-און: הנושא הבא הוא: הרכב ועדת המשנה לעניין נציב הדורות הבאים.

רוני בר-און: דיברנו על זה אתמול והצעתי לכם הצעה.

רוני בר-און: מי שייבחר ליושב ראש הוועדה יביא לוועדת הכנסת את הצ'רטר של הוועדה כדי שנוכל לקבל החלטות בדבר האצלת הסמכויות שלנו אליכם כך שתוכלו לעבוד באופן משוחרר בלי לבוא לוועדת הכנסת על כל נושא.

רוני בר-און: ביקשתם להתייעץ, מה העלו ההתייעצויות חברת הכנסת איציק?

דליה איציק: אני ממש מתנצלת ומודה ששכחנו לדון בנושא הזה.

דליה איציק: אני שוב מתנצלת.

רוני בר-און: האם זה יסבול דיחוי של שבוע?

רוני בר-און: אם כך נדון בזה בשבוע הבא.

רוני בר-און: 4.

רוני בר-און: הצעת חבר הכנסת אחמד טיבי לתיקון סעיף 54(ג) לתקנון הכנסת בנושא "הודעה אישית".

רוני בר-און: הנושא הבא על סדר היום הוא הצעת חבר הכנסת אחמד טיבי לתיקון סעיף 54(ג) לתקנון הכנסת בנושא "הודעה אישית".

רוני בר-און: בבקשה, חבר הכנסת טיבי.

אחמד טיבי: כידוע, הודעה אישית נדחית עד סוף הדיונים במליאה ועוברת לנעילת הישיבה.

אחמד טיבי: אדם שנפגע צריך לפעמים לחכות שמונה שעות עד שהוא יכול לתת הודעה מאוד לא רלוונטית על נושא שעלה בבוקר.

אחמד טיבי: אני מבקש מכל חברי הוועדה, קואליציה ואופוזיציה, לראות את הדבר בצורה חיובית ביותר.

אחמד טיבי: אני מדבר על הודעה אישית בשל פגיעה אישית, עלבון אישי וכן הלאה.

אחמד טיבי: זה קרה נגד חברי קואליציה ואופוזיציה בשבועות האחרונים ואנשים התקוממו מאוד על כך שהם נאלצים להמתין או על הזכות שלהם להגיב.

אחמד טיבי: נדמה לי שלשר לפיד היה מקרה כזה ולמרות שהוא שר והוא יכול לעלות לדוכן בכל עת, הוא השתמש בכלי ההודעה האישית ולא הסכים להמתין עד סוף היום.

אחמד טיבי: לכן אני מבקש שהודעה אישית על פגיעה אישית תהיה בסוף הסעיף הרלוונטי ולא בתום הדיון מכמה סיבות: ראשית, האנשים ששמעו את הפגיעה כבר לא נמצאים במליאה וחשוב שהם יהיו.

אחמד טיבי: שנית, הנושא צריך להיות רלוונטי.

רוני בר-און: את הנזק צריך לתקן במקום שבו הוא נגרם.

רוני בר-און: לא מעליבים בעיתון ומתנצלים בטלפון.

רוני בר-און: יושב-ראש הקואליציה, בבקשה.

גדעון סער: את ההצעה של חבר הכנסת טיבי אפשר להכתיר בכותרת:

גדעון סער: הצעה לטרפוד הדיון התקין במליאת הכנסת.

גדעון סער: למה?

גדעון סער: חברי הכנסת מאוד רגישים ויש להם עור מאוד דק.

גדעון סער: כשמעליבים אדם רגיל, הוא רגיל בזה והוא מתאושש מהר.

גדעון סער: חברי הכנסת מאוד רגישים בכבודם ונפגעים מהר מאד.

גדעון סער: אז הם מבקשים באמצע הדיון להודיע הודעה אישית.

גדעון סער: זאת דרך נוספת לפיליבסטר בדיון וגם להסיט אותו מהנתיב המרכזי.

דליה איציק: איך הגעת לפיליבסטר?

גדעון סער: כי מרחיקים את סיכומו של הדיון.

זהבה גלאון: הוא הציע שזה יהיה בתום הדיון בנושא הרלוונטי.

אחמד טיבי: לא ירדת לעומק דעתי.

זהבה גלאון: לא נתת על זה את הדעת.

זהבה גלאון: אם היית נותן על זה את הדעת שליושב ראש אותה ישיבה יש שיקול דעת אם לאפשר את זה.

זהבה גלאון: אתה חייב לתמוך בהצעה הזאת.

גדעון סער: אני מודה שחבר הכנסת רשף חן הפנה את תשומת ליבי לכך שההצעה המדוברת היא בתום הדיון.

שאול יהלום: מתי מודיעים הודעה אישית?

רוני בר-און: כאשר דבריו של חבר כנסת לא הובנו או כאשר פגעו בחבר כנסת.

רוני בר-און: ההודעה מוגבלת לחמש דקות מקסימום, לאחר שהדברים נכתבו ויושב ראש הכנסת או יושב-ראש הישיבה ראה אותם.

רוני בר-און: מותר לחבר הכנסת להיצמד רק לטקסט הכתוב ולכן הייתי משקיע מחשבה נוספת בסוגיה הזאת.

גדעון סער: אם הצעתו של חבר הכנסת טיבי משמעה שההודעה האישית תימסר לאחר ההצבעה באותו סעיף, אין לי התנגדות.

רוני בר-און: עוד מישהו רוצה להתייחס?

עמרי שרון: צריך לראות את זה איך מסייגים את ההודעה לנושא של פגיעה אישית ואיך חבר כנסת שנפגע אישית באמת עומד ומדבר על זה ולא על נושאים אחרים.

רוני בר-און: זה כתוב בתקנון.

עמרי שרון: יושבי ראש הישיבות נוטים לוותר לחברי הכנסת ואותו אדם מתחיל להסביר מה דעתו על מה שהיה בהצבעה או בדיון.

רוני בר-און: חבר הכנסת שרון, את ההודעה האישית מוסרים בכתב ליושב ראש הישיבה ואי אפשר לסטות ממנה משום שהיושב ראש עוקב.

רוני בר-און: אם אדם ידבר על דברים שלא נכתבו לו קודם, יושב-ראש הישיבה יעצור אותו.

רוני בר-און: אנחנו לא יכולים לעשות כאן סדר באיכות התפקוד של יושבי הראש.

עמרי שרון: אין לי ביקורת על יושבי הראש, חלילה.

רוני בר-און: חבר הכנסת גפני, לאור שינוי עמדתו של יושב-ראש הקואליציה עדיין אתה רוצה לדבר?

משה גפני: לא.

משה גפני: אני מתעלם ממי שהציע את ההצעה ותומך בה.

אורי אריאל: יש יתרון במציאת דרך ביניים כי הזמן מקרר קצת את האנשים.

אורי אריאל: הסביר חבר הכנסת סער שלעיתים יש פה רגישות יתר.

אורי אריאל: אני מסכים לכך שאחריותם של יושבי הראש היא לדאוג לכך שלא תהיה סטיה מהנוסח הכתוב והמאושר.

אורי אריאל: אני מבקש מחבר הכנסת טיבי לדחות את העניין בשבוע אחד כדי לאפשר למצוא דרך ביניים שהיא לא מיידית בסוף הדיון.

רוני בר-און: תמצא את דרך הביניים ותביא אותה בהצעה מתקנת.

רוני בר-און: תודה רבה.

שאול יהלום: אני תומך בהצעתו של חבר הכנסת טיבי אבל אני מבקש שיודגש שאם היתה בסעיף הרלוונטי הצבעה, ההודעה האישית תימסר לאחר ההצבעה.

רוני בר-און: בוודאי.

רשף חן: אני רוצה להצביע על ניסוח קצת רחב של הסעיף, שעשוי להיות בעייתי, ואומר: "או להסרת האשמה".

רשף חן: הכוונה היא להסרת האשמה אישית ולפי הניסוח הקיים זה יכול להיחשב להאשמה של קבוצת אוכלוסייה.

רשף חן: האם גם לזה נועד העניין?

אחמד טיבי: אני מדבר על הודעה אישית בשל פגיעה אישית.

רוני בר-און: הכוונה היא לפגיעה אישית בו או בסיעה ולא בעולם שהוא בא ממנו או בעולם שאתה ואני באים ממנו.

רוני בר-און: תודה רבה.

רוני בר-און: אנחנו עוברים להצבעה.

רוני בר-און: בעד התיקון של חבר הכנסת א' טיבי – רוב נגד – 2 נמנעים – אין התיקון של חבר הכנסת א' טיבי התקבל.

רוני בר-און: 5.

רוני בר-און: בקשת יושב-ראש הוועדה לזכויות הילד לשינוי מעמדה של הוועדה לזכויות הילד מוועדה מיוחדת לוועדה קבועה.

רוני בר-און: אנחנו עוברים לדון בבקשת יושב-ראש הוועדה לזכויות הילד לשינוי מעמדה של הוועדה לזכויות הילד מוועדה מיוחדת לוועדה קבועה.

רוני בר-און: אנחנו מקדמים בברכה את יושב-ראש הבית שהצטרף אלינו כדי לומר את דברו בעניין.

רוני בר-און: חבר הכנסת מלכיאור, בבקשה.

מיכאל מלכיאור: כבוד היושב ראש, אני שמח מאוד שהעלית את הנושא הזה לפי בקשתי לדיון כאן בוועדה.

מיכאל מלכיאור: ביקשתי לדון בנושא אחרי סדרה של שיחות עם מי שעבד בוועדה בכנסת הקודמת, היושבת ראש שעשתה עבודה מאוד טובה בוועדה, תמר גוז'נסקי.

מיכאל מלכיאור: היא אמרה שאין שינוי מעמד או יתרונות בבקשה אחרי שהוועדה כבר נקבעה בכנסת הנוכחית, חוץ מאשר המעמד של הוועדה כלפי חוץ.

מיכאל מלכיאור: הכנסת דרשה מכל העיריות לקבוע חוק שאומר שתהיה ועדה סטטוטורית בכל עירייה ועירייה וחלק מהעיריות עושות את זה בהתלהבות וברצון רב, אבל חלק אומרים שאם בכנסת לא קובעים לנושא ועדה סטטוטורית, כנראה שלא חושבים שהנושא מספיק חשוב.

מיכאל מלכיאור: יש גם התחייבויות שלנו לפי אמנות בינלאומיות לזכויות הילד.

גדעון סער: האם התחייבנו להקים ועדה קבועה?

מיכאל מלכיאור: לא.

מיכאל מלכיאור: המצב כרגע הוא שבכל הפרלמנטים בעולם יש ועדות קבועות לנושא זכויות הילד כחלק מהאמנה הבינלאומית לעניין הזה ואנחנו נמצאים בפיגור אחריהם.

מיכאל מלכיאור: בשיחות הללו, גם עם המנהלת המצוינת של הוועדה, נאמר שחוסר הקביעות של הוועדה פוגע בה כי היא לא יכולה להשתתף בישיבות של מנהלות הוועדות הקבועות, על כל המשתמע מכך.

מיכאל מלכיאור: בעקבות זאת ובעקבות החוק שחוקקה הכנסת שמחייב את הדבר, שוחחתי עם יושב-ראש הכנסת שהדגיש בפניי מאוד גם את החשיבות שהוא רואה בעצם הוועדה וגם הביע את זה בפתיחת המושב הראשון של הוועדה בשבוע שעבר.

מיכאל מלכיאור: יושב-ראש הכנסת גם אמר שהוא בהחלט יתמוך בקביעת הוועדה כוועדה קבועה וסטטוטורית, במיוחד אחרי שהוא קיבל חוות דעת וראה שאין לזה השלכות כספיות או ענייניות אחרות.

מיכאל מלכיאור: ההצעה הזאת תעשה את הוועדה לשווה לוועדות המקבילות לה, כמו הוועדה למעמד האישה, שהן ועדות קבועות בכנסת.

מיכאל מלכיאור: זכויות הילד לא יילכו וייעלמו מסדר היום הציבורי במדינת ישראל.

מיכאל מלכיאור: לא מדובר בדבר ארעי כפי שאפשר להגיד על בעיית העובדים הזרים, שהיא לא פחות חשובה, אבל אנחנו מקווים שנושא זה לא יהיה לצמיתות.

שאול יהלום: מה עם הוועדה לפניות הציבור?

מיכאל מלכיאור: זאת ועדה שלא מטפלת בבעיה חברתית שצריכה קיבוע בכנסת, למרות שגם על זה אפשר בהחלט להתווכח.

מיכאל מלכיאור: הייתי מעודד מתמיכת היושב ראש והעלינו את זה גם בוועדה בדיון עם כל הגורמים שעובדים עם הוועדה באופן קבוע.

מיכאל מלכיאור: אני מאוד מבקש שנוכל להתייחס לבקשה הזאת בצורה עניינית ואין פה עניין של יחסי קואליציה ואופוזיציה.

מיכאל מלכיאור: אני מבקש לתת לנושא זכויות הילד את המעמד הראוי לו בכנסת ישראל.

מיכאל מלכיאור: תודה.

רוני בר-און: תודה רבה.

רוני בר-און: אדוני, יושב-ראש הכנסת, בבקשה.

ראובן ריבלין: חברי הכנסת הנכבדים, בוועדה זו נמצאים גם רובם של ראשי הסיעות ולדעתי באופן עקרוני הדיון הזה צריך להתקיים בפני ראשי הסיעות.

ראובן ריבלין: אחת מהוועדות, שהאבות המייסדים של הכנסת לא יצרו עבורה מעמד מיוחד של ועדה קבועה בכנסת, היא הוועדה לזכויות הילד והיא היתה צריכה להיות לנגד עיניהם, אבל לא כך היה הדבר.

ראובן ריבלין: בחוק הכנסת אנחנו מוצאים את אותן ועדות שהן ועדות סטטוטוריות ובעשר השנים האחרונות אנחנו מתחילים לנהוג כלפיהן במידה לא מעטה של זילות.

ראובן ריבלין: כבר היום אנחנו נמצאים במצב שבו מתחילות להיגרע מסמכויותיהן של הוועדות הקבועות, פעמים בצדק ופעמים שלא בצדק, נתחים גדולים.

ראובן ריבלין: היום המצב הוא שיש 96 חברי כנסת לכאורה פעילים, כי יש כמה חברי כנסת שהם שרים לשעבר.

ראובן ריבלין: כבר היום אנחנו נשאלים האם נושא בריאות הקשור באישה יבוא במסגרת ועדת העבודה והרווחה או במסגרת הוועדה למעמד האישה.

ראובן ריבלין: זאת אומרת, נשתבשו ההליכים ולעיתים נשתבשו הטענות ולעיתים אנחנו מגיעים למצב של זילות לא מעטה.

ראובן ריבלין: בסופו של דבר, הכנסת נקבעה בסדר ובהגיון שלא היה למעלה ממנו.

ראובן ריבלין: אומנם נכון שמפעם לפעם אנחנו מגיעים לאיזשהו הרהור שבשלב ראשון אנחנו רוצים לראות איך אנחנו פותרים אותו אד-הוק או לתקופה מסוימת, ואם אנחנו רואים שהדבר מחייב, אנחנו הופכים אותו לוועדה קבועה.

ראובן ריבלין: יש שתי ועדות שהפכו לוועדות קבועות: הוועדה למעמד האישה וועדת המדע והטכנולוגיה, שהן חשובות מאד.

ראובן ריבלין: אחד הנושאים היותר חשובים היום בעולם הוא מעמד הילד ואם אנחנו מדברים על המדע והטכנולוגיה מבחינת העניין אין לי כל ספק שהנושא הזה צריך לעמוד בראש.

ראובן ריבלין: בבוא העת נעשה RESHUFFLE בכל הוועדות.

ראובן ריבלין: מה יש בפנינו היום?

ראובן ריבלין: הוועדה לפניות הציבור, שהיא למעשה ועדה לכל דבר, אבל היא ועדה מיוחדת.

ראובן ריבלין: יש הוועדה לזכויות הילד שהיא ועדה מיוחדת, יש ועדה למאבק בנגע הסמים, שהיא ועדה מיוחדת, ויש הוועדה לבחינת בעיות העובדים הזרים.

ראובן ריבלין: יש גם ועדות חקירה פרלמנטריות, שאנחנו נוטים ביד קלה לאשר אותן.

ראובן ריבלין: ועדת חקירה פרלמנטרית היא ועדה המוקמת על-ידי הכנסת שאני צריך לתת לה את כל האמצעים לעבוד.

ראובן ריבלין: יש ועדת חקירה פרלמנטרית בנושא איתור והשבת נכסים של נספי השואה, שעושה עבודה מצוינת ועולה ממון רב, ועדת חקירה פרלמנטרית בנושא האלימות בספורט, ועדת חקירה פרלמנטרית בנושא הסחר בנשים כי הוועדה למעמד האישה כבר לא מספיקה לזה.

ראובן ריבלין: יש לנו ועדות משותפות, שמחייבות את חברי הכנסת להשתתף בהן: ועדת החוץ והביטחון וועדת החוקה, חוק ומשפט לענייני חוק האזנת סתר, ועדת החוץ והביטחון וועדת הכספים לתקציב הביטחון, ועדת הכנסת וועדת הכספים לתקציב הכנסת וועדה משותפת של הוועדה לביקורת המדינה וועדת החוץ והביטחון בכל מה שקשור לבקורת על מערכת הביטחון.

ראובן ריבלין: למעשה יש לנו יותר ועדות מחברי כנסת והגיע הזמן שנעשה RESHUFFLE.

ראובן ריבלין: יש פה בבחינת זילות.

ראובן ריבלין: אני מתנצל בפני יושבת-ראש האופוזיציה ובפני השר וסגן השר לשעבר, הרב מלכיאור, שהוא איש אשכולות.

ראובן ריבלין: לא ידעתי שב-25 במרס אישרו את הוועדה לזכויות הילד כוועדה מיוחדת.

ראובן ריבלין: כשבאתם אליי הייתי בטוח שמדובר בצורך בהארכת הוועדה המיוחדת תוך אישור מחדש של ועדה מיוחדת לכנסת השש-עשרה.

ראובן ריבלין: חשבתי לתומי שוועדה זו לא אושרה בכנסת זאת ולא ידעתי שהיא אושרה בחודש מרס.

ראובן ריבלין: אתמול הבהיר בפניי המזכיר הנכבד שאכן הוועדה הזאת מאושרת והוא לא העלה על הדעת לא להמשיך את תפקודה.

ראובן ריבלין: מבחינת התפיסה שלי, אם צריך להרחיב את ועדות הבית כוועדות סטטוטוריות, קודם כל צריך להחזיר לרבות מן הוועדות את התפקיד שלהן.

ראובן ריבלין: אתמול הייתי אחר כבוד בוועדת הפנים של הכנסת, כאשר ארחנו את יושבת-ראש ועדת המשנה בנושא איכות הסביבה.

ראובן ריבלין: שיבחתי את יושב-ראש הוועדה על כך שהוא נוהג נכון בהליכי התכנון ובהליכי העבודה של הכנסת.

ראובן ריבלין: חבר הכנסת יהלום, יושב-ראש ועדת העבודה והרווחה, רוצה להקים ועדת משנה לבריאות.

ראובן ריבלין: אדרבה ואדרבה, אני לא מתנגד לזה כי זאת הדרך הנכונה.

ראובן ריבלין: אנחנו צריכים להגיע בעצה אחת עם כל ראשי הסיעות למצב שבו נפסיק את ההידרדרות שמביאה את עבודת הכנסת לידי זילות, וכל יום, כאשר אנחנו לא מוצאים עבודה לאיזשהו חבר כנסת, חשוב ככל שיהיה, אנחנו מקימים ועדה.

ראובן ריבלין: אתם ראשי ועדת הבית הזה ונניח שחבר הכנסת מלכיאור מקבל היום הכרה כיושב ראש וועדה קבועה, שתהפוך להיות אפילו ועדה סטטוטורית, ולי אפילו אין מקום לתת לו לשבת.

ראובן ריבלין: מה יגידו האורחים של הכנסת?

מיכאל מלכיאור: כבוד היושב ראש, בדיון שהתקיים אצלך עברנו על כל ההשלכות של ועדה קבועה.

רוני בר-און: אבל אומר לך היושב ראש שהוא התדיין איתך על ועדה מיוחדת ולא על ועדה סטטוטורית.

ראובן ריבלין: כאשר באים אנשים לוועדת הכלכלה של הכנסת, למשל, הם מתרשמים מעבודת הכנסת, אבל אי אפשר להקים ועדות בכל מיני חדרים ומקלטים.

ראובן ריבלין: אולי באמת הגיע הזמן לחשוב שכל הוועדות המיוחדות האלה לא יתקיימו ומי שצריכה להתקיים כוועדה מיוחדת, שתתקיים כוועדת כנסת.

ראובן ריבלין: ועדת המדע הוכיחה את עצמה והיו לה אבות מייסדים טובים.

ראובן ריבלין: יש לנו היום 12 ועדות סטטוטוריות, נושא הזרים הפך להיות לבעיה לאומית ממדרגה ראשונה, יש לנו ועדה לפניות ציבור שעשו ממנה אידאולוגיה ונגע הסמים הוא דבר שאנחנו נלחמים בו כל הזמן ולא נראה שנפסיק להילחם בו.

ראובן ריבלין: למה הוקמה הוועדה למאבק בנגע הסמים?

ראובן ריבלין: כי ראש הממשלה דאז, שמיר, אמר: אני מקים את הרשות למלחמה בסמים, שיהיה לה תקציב התחלתי של מאה מיליון שקל.

ראובן ריבלין: בינתיים אכיפת הוועדה למאבק בסמים עולה היום יותר ממה שמוציאים למלחמה בסמים.

ראובן ריבלין: הוא הדין לגבי הוועדה לפניות הציבור ודברים אחרים.

ראובן ריבלין: לסיכום, אני מציע שפורום ראשי הסיעות ידון בנושא ונראה איך אנחנו מחזירים את הוועדות המיוחדות להיות ועדות משנה בוועדות הסטטוטוריות.

ראובן ריבלין: נצטרך לקבוע האם אנחנו רוצים ועדה סטטוטורית אחת נוספת, האם יש לה חשיבות?

ראובן ריבלין: אני אומר לכם שהוועדה למדע וטכנולוגיה היא ועדה חשובה ביותר ואני לא רואה ועדה שקודמת לה.

ראובן ריבלין: יכול להיות שאנחנו צריכים לעשות RESHUFFLE בכל מערכת המחשבה ולבוא ולקבוע מה הן הוועדות הקבועות בכנסת.

ראובן ריבלין: באופן אישי כחבר כנסת וכאדם שיודע מה עושה המועצה לשלום הילד, אני בהחלט חושב שייתכן מאוד שנושא זה צריך לבוא לידי גיבוש על דעת כולנו בעתיד לבוא ולהפוך את הוועדה לוועדה סטטוטורית.

ראובן ריבלין: זה יהיה כאשר נעשה RESHUFFLE של כל הוועדות, שאין צורך בקיומן, לא כוועדות מיוחדות ולא כוועדות קטנות ולא כוועדות פרלמנטריות וכיוצא בזה.

רוני בר-און: תודה רבה ליושב ראש הכנסת על דבריו המאלפים והמפרים.

רוני בר-און: חברת הכנסת גלאון, בבקשה.

זהבה גלאון: אדוני יושב-ראש הכנסת, אני מודה שאחרי ששמעתי אותך השתכנעתי שחייבים ועדה סטטוטורית למען הילד.

זהבה גלאון: RESHUFFLE זה שם קוד לדחיה לכנסת הבאה עד שהפריץ ימות או עד שהכלב ימות.

ראובן ריבלין: כל מה שצריך להחליט, נחליט בקדנציה הזאת.

זהבה גלאון: לדעתי נדרשת מחברי הכנסת גמישות מחשבתית.

זהבה גלאון: בשעתו קבעה הכנסת מספר ועדות, מכובדות ככל שתהיינה וזה היה מתוך צורך השעה או מכיוון שכך היה מבראשית.

זהבה גלאון: בינתיים חלו התפתחויות בנושאים הנוגעים לסדר היום הציבורי, הישראלי והעולמי וזה מחייב אותנו גם לגמישות מחשבתית וליצירתיות באופן פעילותה של הכנסת.

זהבה גלאון: העובדה שאין מקום ישיבה ואין חדר מספיק מכובד, העובדה שפרוצדורות יכולות להאפיל על המרות נראית לי מאוד בעייתי.

זהבה גלאון: לא נראה לי נכון שוועדת הכנסת תתן יד לכך שפרוצדורה או מחסור במקומות ישיבה יאפילו על הכרה סטטוטורית של הכנסת לנושא הילדים, שהוא נושא בעל חשיבות ממדרגה ראשונה.

זהבה גלאון: אם נושא כזה לא יעוגן בוועדה סטטוטורית, זאת זילות הכנסת.

זהבה גלאון: הקמת ועדות מעידה על רצונם של חברי הכנסת לתת ביטוי הן למאוויים האישיים שלהם והן לדברים שהם מאמינים בהם.

זהבה גלאון: אלימות בספורט היא צורך השעה ולכן גם בנושא זה הוקמה ועדה.

זהבה גלאון: כל נושא הוא מהותי, הוא על סדר היום ויש לו משקל.

זהבה גלאון: אם הכנסת תגיד שנושא הילדים במדינת ישראל ראוי להיות מעוגן בכנסת זה יהיה לכבודה של הכנסת.

רוני בר-און: תודה.

רוני בר-און: חבר הכנסת סער, בבקשה.

גדעון סער: אדוני היושב ראש, הסבו את תשומת הלב שהבקשה, אם היתה מנוסחת ברצינות, היתה צריכה לבוא על דרך של בקשה לתיקון תקנון.

גדעון סער: אני מאמץ את ההגיון של יושב-ראש הכנסת.

גדעון סער: אין יכולת לפתור דברים כאלה באופן פרוביזורי, על דרך של סידור אישי כזה או אחר וצריך להתייחס לכל העניין הזה בראיה כוללת.

גדעון סער: כשלעצמי, אם ועדת העבודה והרווחה או ועדת החינוך מטפלות בנושאים הקשורים לילדים, אני לא רואה את הילדים כנפגעים, אבל היום פופולרי לחשוב שעמלת, זרקת כותרת, כבר עשית.

גדעון סער: מה שקורה אחר כך הוא שחברים בקושי מגיעים לוועדה, אבל זה כבר עניין אחר.

גדעון סער: עקרונית, דברים כאלה מוקמים בהידברות בין קואליציה לאופוזיציה וזה לאחר שאנחנו מסתכלים על המבנה הכולל של הוועדות.

גדעון סער: הוועדות המיוחדות, שהן ארבע במספר נכון להיום, ניתנו שלוש לאופוזיציה כחלק מתפיסה מסוימת בזמן שהיתה ועדה מסדרת.

דליה איציק: זה מה שמטריד אותך.

דליה איציק: רק זה.

גדעון סער: לא רק זה.

גדעון סער: ההצעה שלי תהיה ממצה ועניינית.

גדעון סער: לכם באופוזיציה יש שיטה קבועה קודם כל לקבל ואחרי זה לשדרג.

דליה איציק: מה הסגנון הזה?

דליה איציק: אנחנו לא רוצים את זה.

דליה איציק: אני מודיעה לך שאנחנו לא רוצים את זה.

דליה איציק: אתה מגזים.

גדעון סער: עשיתם את זה מאחורי הגב.

דליה איציק: אני מודיעה לך שאנחנו לא רוצים את הוועדה.

דליה איציק: תודה רבה לך.

גדעון סער: אתם באים לשכנע שזכויות הילד הן דבר פשוט.

גדעון סער: האם הוועדה למאבק בנגע הסמים לא חשובה?

גדעון סער: נגע הסמים פחות חשוב?

גדעון סער: בשיטה הזאת אפשר ללכת לכל דבר ועניין ולהגדיל בלי סוף את מספר ועדות הכנסת, על כל ההשלכות שיש לזה.

גדעון סער: יש גם התנגדות עניינית, לפחות של יושב-ראש ועדה אחת שנוגע בעניין.

גדעון סער: אני יודע שחברת הכנסת גוז'נסקי הקימה ועדה רצינית והכותרת 'ועדה קבועה' או 'ועדה מיוחדת' לא שינתה דבר.

ראובן ריבלין: עובדיה עלי, שהיה יושב-ראש הוועדה למאבק בנגע הסמים, ביקש להפוך אותה לוועדה סטטוטורית, אולם יושב-ראש הכנסת שבח וייס התנגד בכל תוקף להרחבה של ועדות הכנסת, מתוך טענה שתהיה בכך משום פגיעה בוועדות האחרות.

גדעון סער: אנחנו נמצאים בפיחות זוחל וזה חלק ממנו.

גדעון סער: אני רק מזכיר שלבקשת סיעה באופוזיציה הפכנו את הוועדה לפניות הציבור מוועדת משנה של הוועדה הזאת לוועדה נוספת שהיא ועדה מיוחדת.

גדעון סער: מעמדם של הילדים בבית הזה אינו נמצא בסכנה ורק לאחרונה חידשנו מוסד שנקרא נציב הדורות הבאים, שאנחנו כבר קוראים את חוות הדעת שלו ולעיתים מתבלבלים מה הן סמכויותינו ומה אינן סמכויותינו.

משה גפני: לא הבנתי מה אמרת לגבי מעמדו של הילד.

גדעון סער: מעמדו של הילד חזק?

גדעון סער: אחרי החלטות הממשלה הוא חזק?

גדעון סער: כמו בסין.

גדעון סער: ילד אחד חזק ואת השני אפשר לזרוק לים.

גדעון סער: לפחות אל תגיד את זה בכנסת הזה.

גדעון סער: הממשלה החליטה על מענק לידה רק לילד הראשון ואת הילד השני יזרקו לים.

גדעון סער: אתה מדבר על כך שמעמד הילד חשוב?

גדעון סער: אדוני היושב ראש, איושה של אחת הוועדות הקבועות לא הושלם ואני גם יודע מה הנוכחות של חברי הכנסת בוועדות.

גדעון סער: צריך לגשת לנושא הזה מתוך פרספקטיבה ואם האופוזיציה מתעקשת לשכנע אותנו, הצעתי לחבר הכנסת מלכיאור לקיים דיאלוג גם עם יושב-ראש ועדת העבודה והרווחה.

גדעון סער: הוא היה נחוש להביא את זה להכרעה וכמובן שזאת זכותו.

שאול יהלום: העקרון שהועלה כאן על-ידי יושב-ראש הכנסת וחברים אחרים צריך להדריך גם את האופוזיציה וגם את הקואליציה.

שאול יהלום: היום זאת פרשה של איש האופוזיציה, מחר יושבי ראש הוועדות יתחלפו והם יהיו מהקואליציה.

שאול יהלום: אנחנו צריכים להיות דבקים בשאלה: האם זה פוגע בוועדות אחרות?

שאול יהלום: בשעה 12 מתקיים דיון בוועדה שאני עומד בראשה בנושא:

שאול יהלום: הוצאת ילדים ממשפחותיהם הטבעיות למשפחות מאמצות ולמשפחות אומנות.

שאול יהלום: תארו לכם שתהיה על זה מחלוקת עם ועדה סטטוטורית לזכויות הילד.

שאול יהלום: נושא נוסף שדנו בו אתמול נוגע לטיפול בילד מבחינת 'טיפות חלב'.

שאול יהלום: האם זה נוגע לזכויות הילד?

שאול יהלום: כל אלה נושאים הנדונים בוועדת העבודה והרווחה ולכן לא נראה לי נכון להקים ועדה סטטוטורית שתתחרה בה.

שאול יהלום: נושאים נוספים נוגעים לחינוך הילד, לאמנת הילד וכן הלאה וזה עלול לפגוע בשתי ועדות קבועות קיימות.

שאול יהלום: אני מציע לא לעשות את זה כי הדבר יפתח פתח לאנדרלמוסיה בכלל הוועדות.

שאול יהלום: תודה.

רוני בר-און: תודה רבה.

רוני בר-און: חבר הכנסת משה גפני, בבקשה.

משה גפני: אני מסכים עם דבריו של יושב-ראש הכנסת, שמזמן היה צריך לעשות RESHUFFLE בוועדות הכנסת.

משה גפני: אנחנו דנים בוועדת הכנסת באופן קבוע על נגישות שיש לוועדות קבועות של הכנסת לשני נושאים או יותר.

משה גפני: הטענות הפרוצדורליות לא מקובלות עליי וההחלטה שלנו צריכה להיות עקרונית – האם תפקידו של הפרלמנט, בעידן בו אנחנו מצויים, למקד את נושא זכויות הילד, כן או לא?

משה גפני: אם לא ימצאו מקום, יצטרכו לפתור את הבעיה.

משה גפני: במציאות שהתפתחה בשנים האחרונות בדאגה לזכויות הילד תפקידו של הפרלמנט הוא לפקח על עבודת הממשלה.

משה גפני: תפקידן של ועדות הכנסת הוא לעסוק בשני דברים מרכזיים: חקיקה ופיקוח פרלמנטרי על עבודת הממשלה.

משה גפני: יש כאלה שרואים את זה בחיוב, אני לא יודע למה, אבל הרוב רואה בשלילה את התנהגותה של הממשלה בכל הקשור לזכויות הילד.

גדעון סער: אתה מדבר בשם הרוב?

משה גפני: אני מדבר בשמי וזאת ההערכה האישית שלי.

משה גפני: היות ואני משוחח גם עם חברי האופוזיציה וגם עם חברי הקואליציה אני יודע מה דעתם האמיתית לגבי דאגת הממשלה הנוכחית לזכויות הילד.

משה גפני: הרי ברור לגמרי שמעמדו של הילד במדינת ישראל, על-פי מדיניות הממשלה כפי שהיא נמצאת היום על שולחן הכנסת, הולך להיפגע.

גדעון סער: זה בדיוק הפוך.

משה גפני: אפילו לשיטתו של גדעון סער שאומר שמדיניות הממשלה הנוכחית תביא בסופו של דבר לשגשוג כלכלי וילדים יחיו פה בפאר וברווחה, זה מחייב פיקוח צמוד של הפרלמנט.

משה גפני: מכיוון שהולכים לשנות כאן סדרי בראשית מימי בן-גוריון והולכים לעשות דברים חמורים, זה לא משנה במהות שום דבר.

משה גפני: אני בעד ה-RESHUFFLE ודווקא מפלגת השלטון, שיש לה היום ארבעים מנדטים, יכולה לעשות RESHUFFLE.

משה גפני: בשורה התחתונה אני מציע להפוך את הוועדה הזאת לוועדה קבועה.

רוני בר-און: אם אתה אומר שממילא הולכים ל-RESHUFFLE, למה צריך לעשות מהפיכות?

רוני בר-און: יושב-ראש הכנסת אמר שנעשה סדר חדש בעניין.

רוני בר-און: אתה מספר סיפורים דרמטיים אבל אתה לא אומר איפה נקודת האיזון מבחינת הוועדות.

משה גפני: ההבדל הטכני בין ועדה קבועה לבין ועדה מיוחדת אינו משמעותי.

משה גפני: ההבדל הוא בהתייחסות של כנסת ישראל לעניין.

משה גפני: אם יושב-ראש הכנסת היה מודיע על תאריך לביצוע סדר חדש בוועדות, הייתי מסכים.

רוני בר-און: תודה רבה.

רוני בר-און: חבר הכנסת שרון, בבקשה.

עמרי שרון: יש הרבה מאוד ועדות ויש 96 חברי כנסת פעילים.

עמרי שרון: הנוכחות ברוב הוועדות נמוכה ואין שום תיאום וארגון בסידור לוח הזמנים של עבודת הוועדות.

עמרי שרון: כל עוד לא הולכים על RESHUFFLE מסודר, אין מקום להעניק מעמד סטטוטורי.

עמרי שרון: ממילא הנוכחות בוועדות מאוד נמוכה.

רוני בר-און: מה שאי אפשר לומר על ועדת הכנסת.

עמרי שרון: כי היא עוסקת בעניין מהותי שיש לו השפעה אמיתית.

גדעון סער: אני מבין שיש יוזמה של האופוזיציה בעקבות הדיון.

גדעון סער: אם ממצים את הדיון, תהיה הצבעה.

גדעון סער: יש דיונים בכל הוועדות ואתם לא יכולים להחזיק אותנו כאן כל היום.

אחמד טיבי: אדוני היושב ראש, אני קורא את המפה ויש כאן גיוס להכרעה כוחנית נגד בקשתו של חבר הכנסת מלכיאור.

אחמד טיבי: כולנו שמענו את דברי יושב-ראש הכנסת ולכן, על מנת לא לתת את הפרס הזה ליושב ראש הקואליציה ולחברי הכנסת, אני מציע לדחות את ההכרעה בנושא הזה ולפתוח בדיון תוך התייחסות לדבריו של יושב-ראש הכנסת.

אחמד טיבי: הנושא כל כך חשוב והוא איננו נושא שצריך לדון בו בוועדת העבודה והרווחה.

רוני בר-און: תודה רבה.

רוני בר-און: חברת הכנסת דליה איציק, בבקשה.

דליה איציק: אדוני היושב ראש, נכון שיושב ראש הכנסת הבטיח שהוועדה הזאת תהיה ועדה קבועה של הכנסת, אבל אני מקבלת את אמירתו של יושב-ראש הכנסת שהוא לא הבין את העניין.

דליה איציק: מתוך זה אמר חבר הכנסת מלכיאור את מה שאמר מתוך הבטחה ומתוך ידיעה שהוא הולך להקים ועדה קבועה.

דליה איציק: יושב-ראש הכנסת אינו אחרון המחליטים פה ואם הוא אומר משפט כזה, רצתי לסיעתי שמחה וטובת לב וסיפרתי על ההישג.

דליה איציק: אין צל של ספק שהוועדה לזכויות הילד צריכה לקום וזה לא משנה מי הוא יושב-ראש הוועדה.

דליה איציק: ועדת החינוך איננה יכולה לטפל בנושא הזה ולהרים אותו כפי שצריך מפאת עומס הנושאים.

דליה איציק: לפיכך אני מבקשת מיושב ראש הוועדה לדחות את הדיון, לאפשר ליושב ראש הכנסת למצות את ההליך הזה ואני מקווה שנגיע להסכמה.

גדעון סער: אין לי התנגדות.

רוני בר-און: בנסיבות העניין נמשיך את הדיון הזה לאחר שיושב ראש הוועדה המיוחדת, יושב-ראש האופוזיציה ויושב ראש הקואליציה יחד עם יושב-ראש הכנסת וגם אני מוכן להצטרף לזה, נכשיר את הקרקע באמצעות דיון פנימי או דיון בפורום אחר ונחזור אל הוועדה.

רוני בר-און: 6.

רוני בר-און: בקשתו של חבר הכנסת אורי אריאל להקדמת הדיון בהצעת חוק רישום מען (תיקוני חקיקה), התשס"ג-2003, לפני הקריאה הטרומית.

רוני בר-און: הנושא האחרון הוא בקשתו של חבר הכנסת אורי אריאל להקדים דיון בהצעת חוק רישום מען (תיקוני חקיקה) של עמותות, שמקום עסקיהן מעבר ל"קו הירוק".

רוני בר-און: הרפרנטית במשרד המשפטים, בבקשה חברתי מנוער אריאלה קלעי.

אריאלה קלעי: בעצם באופן פורמלי הממשלה היתה צריכה להתנגד לזה מפני שהיא לא הביעה עמדה.

אריאלה קלעי: דיברתי עם חבר הכנסת אריאל ואין לי עמדת ממשלה.

אריאלה קלעי: הצעתי לו את ההצעה הבאה: מאחר והצעת החוק הזאת עלתה כבר בכנסת הקודמת ולשני סעיפים שלה לא התנגדנו ולסעיף אחד התנגדנו, את חלקו הוא מחק.

אריאלה קלעי: אני מבקשת שיתנו לחבר הכנסת אריאל להעביר את הצעת החוק בקריאה טרומית והוא ימתין עד שנבדוק את כל הדברים שהוא השמיט.

רוני בר-און: נרשם מפיכם שאתם לא מתנגדים לפטור מחובת הנחה בקריאה טרומית.

אורי אריאל: אני מסכים.

משה גפני: החוק הזה היה בוועדה בראשותי, ועדת הפנים.

משה גפני: חבר הכנסת אורי אריאל הסכים לפשרה וקרתה תקלה.

משה גפני: הממשלה הקודמת התפזרה והצעת החוק לא הובאה לקריאה ראשונה במליאת הכנסת.

משה גפני: מדובר בבעיה טכנית שיוצרת מצב בלתי נסבל.

משה גפני: כשאתה בא לאשר אגודות או עמותות ואתה נותן להם כתובת אחרת מהכתובת האמיתית שלהן.

רוני בר-און: תודה.

רוני בר-און: אנחנו מצביעים על אישור הפטור מחובת הנחה.

רוני בר-און: הצבעה בעד אישור פטור מחובת הנחה – רוב נגד – אין נמנעים – אין הפטור מחובת הנחה אושר.

רוני בר-און: הפטור מחובת הנחה אושר פה אחד.

רוני בר-און: תודה רבה לכולם, הישיבה נעולה.